সুইস ব্যাংকে পাকিস্তানিদের ২০০ বিলিয়ন ডলার গচ্ছিত আছে—এমন তথ্য প্রকাশের পর কর ফাঁকি দিয়ে বিদেশে অর্থপাচার নিয়ন্ত্রণে পাকিস্তান সরকারও উদ্যোগ নেয়। দেশটির অর্থমন্ত্রী গত বছর সংসদে সুইজারল্যান্ড সরকারের সঙ্গে তথ্য বিনিময় চুক্তি সম্পাদনের ঘোষণা দেন। ওইসিডির সদস্য হিসেবে এমনিতেই পাকিস্তান ১০৪টি সদস্য দেশ থেকে বিদেশি অ্যাকাউন্টে লেনদেনের হিসাব পেয়ে থাকে। কর ফাঁকি দিয়ে অর্থপাচারের অন্যতম নিরাপদ দেশ সিঙ্গাপুরের সঙ্গেও এ রকম চুক্তি স্বাক্ষর করেছে ভারত। যার ফলে ২০০৮ সাল থেকে সিঙ্গাপুরে গচ্ছিত সব অর্থের তথ্য ভারতীয় কর্তৃপক্ষের গোচরে চলে আসবে। তবে বাংলাদেশ এখনো সুইজারল্যান্ডের সঙ্গে স্বয়ংক্রিয় তথ্য বিনিময় চুক্তি স্বাক্ষর করতে কার্যকর কোনো উদ্যোগ নেয়নি।